<classify> MIAKA 15 ijayo Tanzania itakumbwa na uhaba mkubwa wa nyama hasa nyama nyekundu kwa kiasi cha tani milioni 1.7 sawa na upungufu wa asilimia 33 ya mahitaji.Taarifa hiyo ni kwa mujibu wa mpango wa kuboresha mifugo nchini ambao utawezesha kukabiliana na changamoto mbalimbali zilizomo katika eneo hilo. Akizungumza wakati wa uzinduzi wa mpango huo jijini Dar es Salaam, Waziri wa Mifugo na Uvuvi, Luhaga Mpina alimtaka Katibu Mkuu wa Wizara hiyo kuandaa mpango wa utekelezaji wa mpango ndani ya siku 30.Mpango huu utakuwa mwarobaini wa changamoto za sekta ya mifugo na hivyo kufikia malengo ya maendeleo nchini 2025, alisema na kuongeza kuwa moja ya malengo ya maendeleo ni kuwa ifikapo mwaka 2025 sekta ya mifugo kwa kiasi kikubwa iendeshwe kibiashara, kisasa na iwe endelevu kwa kutumia teknolojia bora katika uzalishaji wa mazao ya mifugo ili kuimarisha usalama wa ghala la chakula.Alisema mpango huo umeainisha maeneo ya kipaumbele ya uwekezaji katika sekta hiyo ambayo ni uzalishaji bora wa kijenetiki, chakula na maji, uboreshaji wa huduma za afya, uwekezaji mkubwa katika viwanda, uboreshaji wa sekta binafsi katika ujasiriamali na mabadiliko ya kisera ambayo yatatoa msukumo utakaowezesha utekelezaji wa programu za sekta ili kufikia malengo.Awali akizungumzia mpango huo, Stephen Michael, kutoka Wizara ya Mifugo alisema mpango huo umeangalia hali ya sekta hiyo ikoje nchini kuanzia mwaka 2016 hadi kufikia mwaka 2030. Alisema katika tathmini hiyo, imeonekana kuwepo kwa upungufu mkubwa wa maziwa kuliko uzalishaji na kubainisha kuwa hadi kufikia mwaka 2021 nyama inatakiwa kuzalishwa tani 742,500 tofauti na tani 394,000 zilizopo kwa sasa, kuku kuzalishwa tani 465 tofauti na tani 63 za sasa na nguruwe tani 37 tofauti na tani 22.Michael alisema ili kufanyia kazi upungufu huo, inahitajika ongezeko la ngombe wa maziwa kwa asilimia 28 kuanzia mwaka 2017 hadi 2022 wakiongeza lita za maziwa kutoka lita bilioni mbili hadi lita bilioni 3.8 na kuwa kama hakutakuwa na juhudi za ziada za kuongeza uwekezaji katika sekta ya mifugo, Tanzania italazimika kuagiza bidhaa za mifugo kutoka nje ya nchi.Mwenyekiti wa Chama cha wafugaji Tanzania CCWT, George Bajuta alisema utekelezwaji wa mpango huo utawafikisha wafugaji mahali pazuri lakini pia akimuomba Waziri wa Ardhi, Lukuvi kuona uwezekano wa kuwa na mpango wa matumizi bora ya ardhi ili mifugo nayo iweze kupewa kipaumbele cha maeneo.Mfugaji Esther Moreto alisema wafugaji wamechoka kuhamahama, na kuomba kupatiwa maeneo ili watoto wao waweze kwenda shule na kumuomba Lukuvi kusimamia hilo ili hata wanawake wafugaji waweze kumiliki maeneo. Kwa upande wake, Waziri wa Ardhi na Maendeleo ya Makazi William Lukuvi alisema sekta ya ufugaji ijipange yenyewe na kwamba iwapo wafugaji wataamua wanaweza kufanya yale yawapasayo badala ya kuisubiri serikali.  <topic>: kitaifa 